b"\n_START_ARTICLE_\nJoss Whedon\n_START_SECTION_\nBuffy, vampyrenes skrekk\n_START_PARAGRAPH_\nFlere \xc3\xa5r etter at filmen Buffy the Vampire Slayer som han hadde skrevet manuskriptet til ble slaktet produserte Whedon en fjernsynsserie med det samme navnet. Serien Buffy, vampyrenes skrekk ble en stor suksess og gikk i syv sesonger. I Norge har Buffy blitt vist p\xc3\xa5 TVNorge, der de f\xc3\xb8rste tre sesongene ble sendt fra 1997 til 1999, og de fire siste sesongene fra 2002 til 2004.\n_START_SECTION_\nAngel\n_START_PARAGRAPH_\nTV-serien Angel er en oppf\xc3\xb8lgerserie av Buffy the Vampire Slayer hvor hennes vampyr med en sjel kj\xc3\xa6reste fikk hovedrollen. Den ble skapt av Whedon sammen med David Greenwalt og f\xc3\xb8rste episode ble vist i september 1999. Angel ble ikke like popul\xc3\xa6r som Buffy, men var en av de programmene p\xc3\xa5 kanalen som hadde de mest \xc3\xb8kende seer tallene. (etter Smallville) Serien ble ogs\xc3\xa5 lovet en sjette sesong, men ble likevel kansellert i mai 2004. I Norge ble Angel vist p\xc3\xa5 TV 2.\n_START_SECTION_\nFirefly\n_START_PARAGRAPH_\nI 2002 ble TV-serien Firefly som Whedon produserte sammen med Tim Minear kansellert av FOX Network etter at bare 11 av 14 episoder hadde blitt vist. Han satte da igang med \xc3\xa5 skrive et filmmanus for Universal Pictures basert p\xc3\xa5 serien. DVD-utgivelsen av serien ble en stor suksess som gav selskapet tro p\xc3\xa5 filmen og klarsignal til \xc3\xa5 starte produksjon. Filmingen startet i juli 2004, og filmen Serinity hadde premiere 30. september 2005. Norsk premiere var 2. desember 2005. Filmen fikk god omtale fra kritikere og fans, men ble ikke noen stor suksess. I november 2005 hadde Serenity tjent inn USD 2,7 millioner mindre enn budsjettet p\xc3\xa5 USD 39 millioner.\n_START_SECTION_\nAgents of S.H.I.E.L.D.\n_START_PARAGRAPH_\nI 2013 skapte Joss Whedon sammen med Jed Whedon og Maurissa Tancharoen TV-serien Agents of S.H.I.E.L.D. for kanalen ABC. Serien hadde premiere 24. september 2013 i USA.\n_START_SECTION_\nFilmer\n_START_PARAGRAPH_\nWhedon var forfatter og medforfatter p\xc3\xa5 flere filmer deriblant Buffy the Vampire Slayer, Toy Story, Alien: Oppstandelsen og Titan A.E.. Han ble nominert til Oscar for manuskriptet til Toy Story._NEWLINE_Han deltok i arbeidet med manuskriptene til filmene Speed, Mortal Kombat, Waterworld, Twister og X-Men, men lite av Whedons bidrag ble igjen i de ferdige manuskriptene. I intervjuer nekter Whedon ansvar for noen av disse filmene. Han har sagt at han hadde et godt manuskript for Alien: Oppstandelsen, men at det ble \xc3\xb8delagt av regiss\xc3\xb8ren. Hans Waterworld-manuskript ble forkastet, og bare to linjer fra hans manuskript ble brukt i det endelige manuskriptet til X-Men. Til og med Buffy-filmen ble ikke helt etter hans intensjoner. Whedon skal ha skrevet mesteparten av dialogen til filmen Speed._NEWLINE_Han har skrevet og regissert filmen Serenity som er basert p\xc3\xa5 TV-serien Firefly, og har f\xc3\xa5tt jobben med \xc3\xa5 skrive og regissere filmen Wonder Woman for Warner Brothers._NEWLINE_I 2005 annonserte Universal Studios Goners. Whedon hadde skrevet manus og skulle st\xc3\xa5 for regi. I 2008 ble det kjent at filmen var utsatt p\xc3\xa5 ubestemt tid._NEWLINE_Filmene han kanskje er mest kjent for \xc3\xa5 ha skrevet er The Avengers og The Cabin in the Woods.\n_START_SECTION_\nTegneserier\n_START_PARAGRAPH_\nWhedon som selv er en ivrig leser av tegneserier er forfattere av serien Fray som er plassert i en fjern fremtid i Buffyuniverset. Serien som tok flere \xc3\xa5r og avslutte ble en stor suksess og Whedon sier at han \xc3\xb8nsker \xc3\xa5 vende tilbake til Fray n\xc3\xa5r han f\xc3\xa5r tid._NEWLINE_Som s\xc3\xa5 mange andre av forfatterne til Buffy-serien bidrog han ogs\xc3\xa5 til tegneserieversjonen: Han skrev hovedhandlingen i miniserien Tales of the Vampires og tre fortellinger i antologien Tales of the Slayers, inkludert en med Malka Fray fra Fray._NEWLINE_Whedon skriver i \xc3\xb8yeblikket Astonishing X-Men i Marvel Comics'  popul\xc3\xa6re tegneserie om X-Men. Denne serien har v\xc3\xa6rt en av Marvel sine bestselgere, er nominert til flere priser._NEWLINE_I 2005 fikk Whedon utgitt miniserien Serinity som er basert p\xc3\xa5 TV-serien Firefly og leder frem til filmen Serinity.\n_START_SECTION_\nFeminisme\n_START_PARAGRAPH_\nWhedon sier selv at han er feminist, og feministtemaer er vanlig i hans arbeide. Det mest typiske eksemplet er en tilsynelatende svak ten\xc3\xa5ringsjente som viser seg \xc3\xa5 v\xc3\xa6re ekstremt sterk og mektig, sett i Buffy, Firefly og Serenity. Forskere som har sett p\xc3\xa5 Whedons arbeide ut fra et kj\xc3\xb8nnsperspektiv har b\xc3\xa5de positive og negative kommentarer. Whedon selv sier at hans mor har v\xc3\xa6rt inspirasjon for hans feministiske verdensbilde.  Da han ble spurt om hvordan han kunne skrive s\xc3\xa5 bra for kvinner svarte han - \xc2\xabIf you met my mom, you wouldn't ask\xc2\xbb._NEWLINE_En tidlig modell for Whedons sterke ten\xc3\xa5ringsjenter var Kitty Pride i X-men. \xc2\xabIf there's a bigger influence on Buffy than Kitty, I don\xe2\x80\x99t know what it was.  She was an adolescent girl finding out she has great power and dealing with it.\xc2\xbb Mange av hans unge kvinnelige rollefigurer opplever det samme, og n\xc3\xa5 har Whedon fullf\xc3\xb8rt sirkelen ved \xc3\xa5 skrive karakteren Kitty Pryde i tegneserien Astonishing X-Men.\n_START_SECTION_\nDialog\n_START_PARAGRAPH_\nDialogen i Joss Whedons serier og filmer skjer ofte som kvikke replikkvekslinger, med mange popkultur referanser og s\xc3\xa6rlig i Buffy vrir han substantiv over til adjektiv med \xc3\xa5 legge en \xc2\xaby\xc2\xbb i enden av mange ord (\xc2\xablisty\xc2\xbb). Mange tror at manusforfatterne av Buffy har v\xc3\xa6rt ved en amerikansk \xc2\xabhigh-school\xc2\xbb for \xc3\xa5 studere hvordan studentene snakker, men if\xc3\xb8lge en av forfatterne: \xc2\xabIt's just the way that Joss actually talks.\xc2\xbb\n_START_SECTION_\nD\xc3\xb8d\n_START_PARAGRAPH_\nUlik mange andre produsenter har Joss Whedon det med \xc3\xa5 la rollefigurene d\xc3\xb8, ofte p\xc3\xa5 de mest upassende tidspunkt. I de fleste actionbaserte filmer og serier er det vanlig \xc3\xa5 ha endel mindre viktige rollefigurer som kan ofres, men Whedon er kjent for \xc3\xa5 ta livet av viktige karakterer. N\xc3\xa5r han gj\xc3\xb8r det pr\xc3\xb8ver han p\xc3\xa5 forh\xc3\xa5nd \xc3\xa5 f\xc3\xa5 publikum til \xc3\xa5 bry seg om karakteren f\xc3\xb8r hans eller hennes d\xc3\xb8d, noe Whedon beskriver som \xc2\xabdoing [his] job\xc2\xbb. Whedon dreper ofte popul\xc3\xa6re rollefigurer etter at noe bra har skjedd med dem, noe av de mest traumatiske opplevelsene for fansen var d\xc3\xb8dsfallene til Joyce og Tara i Buffy, Doyle og Wesley i Angel og Book og Wash i Firefly."